
	Κύκλος διαλέξεων

«Προς την Επανάσταση

και τη συγκρότηση του Ελληνικού Κράτους».

-----------------------------------------------------------------

Η αγροτική οικονομία στα χρόνια των Οθωμανών

Διάλεξη Ηλία Κολοβού

στο Σπίτι της Κύπρου

Την Τετάρτη 22 Μαρτίου 2017, συνεχίστηκε, ο κύκλος διαλέξεων με τον γενικό τίτλο Προς την Επανάσταση και τη συγκρότηση του Ελληνικού Κράτους, με ομιλητή τον Επίκουρο Καθηγητή Οθωμανικής Ιστορίας, Τμήματος Ιστορίας και Αρχαιολογίας στο Πανεπιστήμιο Κρήτης, κ. Ηλία Κολοβό ο οποίος μίλησε με θέμα, Η αγροτική οικονομία στα χρόνια των Οθωμανών.

Η εκδήλωση ξεκίνησε με το καλωσόρισμα της Μορφωτικού Συμβούλου κ. Μαρίας Παναγίδου  και του Προέδρου της Εταιρείας Μελέτης Έργου Ιωάννη Καποδίστρια, νομικού, ιστορικού, κ. Ανδρέα Κούκου.

Ο συντονιστής της εκδήλωσης, Οικονομολόγος, μέλος Δ.Σ. ΕΜΕΙΚ, κ. Αναστάσης Πάριος, πριν δώσει τον λόγο στον ομιλητή, επεσήμανε ότι «είναι σημαντικό να εξεταστεί η αγροτική οικονομία κατά την περίοδο της Οθωμανικής Αυτοκρατορίας προκειμένου να μάθουμε τι κατάφεραν να παράγουν οι Έλληνες μέσα στο περιβάλλον αυτό, τι προϊόντα χρησιμοποιούσαν και με ποιον τρόπο καλλιεργούσαν την εποχή εκείνη». 
Στη διάλεξη, ο κ. Κολοβός, με ευσύνοπτο και εύληπτο τρόπο, επιχείρησε  να εξετάσει τις βαθύτερες δομές της αγροτικής οικονομίας στην ανατολική Μεσόγειο και τον τρόπο με τον οποίο τις διαχειρίστηκε το οθωμανικό θεσμικό πλαίσιο. Η Οθωμανική Αυτοκρατορία, η οποία έχει χαρακτηριστεί μεταξύ άλλων ως «αγροτική αυτοκρατορία» κληροδότησε στην έρευνα μια μεγάλη σειρά απογραφών της αγροτικής οικονομίας, οι οποίες παρουσιάστηκαν, από τον ομιλητή, σε σχέση με τη σημασία τους για την οικονομική ιστορία, με βάση παραδείγματα από τον ελλαδικό χώρο. Τέλος, συζητήθηκαν οι ιστορικές εξελίξεις που έθιξαν τις δομές της αγροτικής οικονομίας στα χρόνια των Οθωμανών, με κυριότερο την περιβαλλοντική αλλαγή. 
Μετά το πέρας της διάλεξης ακολούθησε συζήτηση με το ακροατήριο όπου θίχτηκαν περεταίρω πτυχές του θέματος. 
Ο Ηλίας Κολοβός είναι οθωμανολόγος και στο επίκεντρο της έρευνάς του βρίσκεται η οικονομική και κοινωνική ιστορία της Οθωμανικής Αυτοκρατορίας. Στη διδακτορική του διατριβή, την οποία υπέβαλε στο Αριστοτέλειο Πανεπιστήμιο Θεσσαλονίκης, μελέτησε τις οθωμανικές πηγές για την αγροτική κοινωνία και την οικονομική δραστηριότητα των μοναστηριών στην ύπαιθρο της Θεσσαλονίκης μεταξύ του 14ου και του 16ου αιώνα. Έχει δημοσιεύσει μια μονογραφία για τη νησιωτική κοινωνία της Άνδρου στο οθωμανικό πλαίσιο, από τα τέλη του 16ου αιώνα ως τα τέλη του 19ου αιώνα, και μία μονογραφία για την μεθοριακή κοινωνία της Λευκάδας, με βάση τις οθωμανικές πηγές, από τα τέλη του 15ου ως τα τέλη του 17ου αιώνα. Έχει επιμεληθεί τον συλλογικό τόμο Ottoman Rural Societies and Economies (Crete University Press 2015). 

